बॉस ने कहा- तुम किसी काम के नहीं तो ‘काम न करने’ का बिजनेस शुरू किया
जापान का एक शख्स काम नहीं करने के बदले पैसे कमा रहा है। और ऐसा तुक्केबाजी में नहीं हुआ। काफी सोचने-समझने के बाद उसने ‘कुछ नहीं करने’ को अपना करियर बनाया। आज वह शख्स नौकरी के नाम पर ‘कुछ भी नहीं करने’ का काम करता है। इसी के बदले उसे दिन के 15 से 20 हजार रूपए मिल जाते हैं।
सप्ताह में 5 या 6 दिन सुबह 9 से शाम 6 की नौकरी करिए; फिर महीने के अंत में तनख्वाह मिलेगी। वर्किंग डेज में मेहनत करिए और बॉस को अपने काम से खुश रखिए; दुनिया भर में काम का कमोबेश यही फंडा है।
कहीं डेली, कहीं वीकली तो कहीं महीने, छमाही या सालाना वर्क रिपोर्ट भी मांगी जाती है। ताकि पता चले कि तयशुदा समय में किसने कितना काम किया। आज के वक्त में किसी भी ऑफिस या बिजनेस में ‘काम’ के बदले ही पैसे मिलते हैं। पूरा कॉर्पोरेट कल्चर ‘काम’ के इर्द-गिर्द ही घूमता है।
लेकिन जापान का एक शख्स काम नहीं करने के बदले पैसे कमा रहा है। और ऐसा तुक्केबाजी में नहीं हुआ। काफी सोचने-समझने के बाद उसने ‘कुछ नहीं करने’ को अपना करियर बनाया।
आज वह शख्स नौकरी के नाम पर ‘कुछ भी नहीं करने’ का काम करता है। इसी के बदले उसे दिन के 15 से 20 हजार रूपए मिल जाते हैं। इसी से उसका घर-परिवार भी चल रहा है। वह शख्स आगे भी इसी फील्ड में अपना करियर बनाना चाहता है।
बॉस ने कहा- ‘तुम किसी काम के नहीं’; तो इस आदत को बनाया करियर
टोक्यो में रहने वाले शोजी मारिमातो की परवरिश एक आम जापानी युवक की तरह हुई। काम के घंटों का सख्ती से पालन और मुश्किल से मुश्किल स्थिति में छुट्टी नहीं लेने की सीख उसे भी दी गई। शुरुआत में उसने ऐसा किया भी।
लेकिन धीरे-धीरे वह भागदौड़ भरी जिंदगी से ऊबने लगा। उसे खाली बैठना पंसद आने लगा था। वह भागदौड़ वाला काम नहीं करना चाहता था।
ऐसे में एक दिन ऑफिस में उसे डांट पड़ी। शोजी के काम से नाराज बॉस ने उससे कहा कि ‘तुम किसी काम के नहीं हो।’ ये बात शोजी के मन में चुभ गई।
यहीं से उसने ‘काम नहीं करने’ के फील्ड में करियर बनाने का इरादा कर लिया। शोजी के मुताबिक वह अपनी ‘कुछ नहीं करने’ की आदत को समाज की बेहतरी के लिए इस्तेमाल करना चाहता था।
इस तरह चलता है ‘कुछ नहीं करने’ का काम
अपनी रेगुलर नौकरी छोड़ने के बाद शोजी ने खुद को किराए पर देना शुरू किया। वह अकेलेपन से जूझ रहे लोगों को अपना वक्त देता। इस दौरान उसे सिर्फ लोगों से साथ कहीं जाना, बैठना या लंच-डिनर करना होता है।
इस दौरान शोजी अपनी ओर से कोई बात भी नहीं करता। बुकिंग करने वाला कुछ बताए तो उसे सुनना होता है या ज्यादा से ज्यादा ‘हां’ या ‘ना’ में जवाब देना होता है।
जापानी मीडिया की एक रिपोर्ट के मुताबिक शोजी के पास आने वाले ज्यादातर ऐसे लोग होते हैं जो कहीं अकेले जाने में शर्माते हैं। ऐसे में वे शोजी को पैसे देकर अपने साथ ले जाते हैं।
शोजी को हर रोज ऐसे 1 से 3 ग्राहक मिल जाते हैं। हर ग्राहक से शोजी 10 हजार येन यानी लगभग 7 हजार रुपए वसूलता है। रेस्टोरेंट में खाने, घूमने और किराए का खर्च भी ग्राहक को ही देना होता है।
रेस्टोरेंट में ग्राहक नहीं थे तो मिला खाली बैठने का काम
शोजी से कुछ नए रेस्टोरेंट वालों ने भी संपर्क किया। उनके नए रेस्टोरेंट में ग्राहक नहीं आ रहे थे। ऐसे में अकेले बैठने से स्टाफ बोर हो रहा था। इसलिए उन्होंने खाली वक्त में शोजी को बुक किया। जिसके बाद वो दिन भर अलग-अलग रेस्टोरेंट में बैठा रहता ताकि स्टाफ को ऐसा लगे कि रेस्टोरेंट में चहल-पहल है।
इसके अलावा एक शख्स ने शोजी को अलविदा कहने के लिए बुक किया। वह शख्स हमेशा के लिए टोक्यो से ओसाका जा रहा था। उसका मन था कि कोई उसे स्टेशन पर अलविदा कहने आए। ऐसे में शोजी ने स्टेशन जाकर उसे ‘बाय’ कहा। सिर्फ इसी काम के बदले शोजी के 8 हजार रूपए मिले।
खबर में आगे बढ़ने से पहले पोल के माध्यम से अपनी राय साझा करते चलें...
जापान में किराए पर मिलते हैं ‘रिश्ते’
जापान में किराए पर भाई, बहन, गर्लफ्रेंड या बॉयफ्रेंड लेना नई बात नहीं है। अकेलेपन से निपटने के लिए कई जापानी ऐसा करते हैं। इसमें प्रोफेशनल लोग पैसे लेकर किसी का भाई, बहन, गर्लफ्रेंड या बॉयफ्रेंड जैसे रिश्ते का नाटक करते हैं। ये सिर्फ दिखावे के लिए होता है। जिसमें ‘प्रोफेशनल रिश्तेदार’ तय समय के लिए अपने रिश्ते को निभाता है।
लेकिन शोजी का मामला अलग है। वह अपने किसी भी ग्राहक से कोई कमिटमेंट नहीं करता। वह सिर्फ अपनी मौजूदगी और कुछ नहीं करने के बदले पैसे लेता है।
भागदौड़ वाली जिंदगी से परेशान चीनियों ने शुरू किया ‘टैंग-पिंग’
कम्युनिस्ट पार्टी के आर्थिक विकास के एजेंडे के तहत चीनी युवाओं को देर तक काम करना और दिन-रात कुछ न कुछ करते रहना सिखाया गया। लेकिन पिछले कुछ सालों के दौरान चीन के युवाओं ने इस सोच के खिलाफ विद्रोह कर दिया है।
इसके लिए उन्होंने एक नया टर्म ईजाद किया है। चीन की मंदारिन भाषा में इसे ‘टैंग-पिंग’ कहते हैं। जिसका अर्थ है- ‘खाली पड़े रहना।’ इस फलसफे को मानने वाले चीनी युवा साल भर में कुछ महीने पैसे कमाते हैं और बाकी पूरे साल खाली बैठते हैं।
‘फुल टाइम चाइल्ड’ बनकर खाली समय बिता रहे युवा
जिन-जिन देशों में काम के ज्यादा घंटे और कम छुट्टियों का चलन रहा है। वहां के युवा अब ज्यादा से ज्यादा आराम और सुकून चाहते हैं। यही वजह है कि चीन, जापान और कोरिया जैसे देशों में युवा खाली वक्त के लिए नई-नई तरकीबें अपना रहे हैं।
चीन और कोरिया में इनदिनों ‘फुल टाइम चाइल्ड या हाउस चाइल्ड’ बनने का कॉन्सेप्ट आया है। इसमें युवा अपनी नौकरी और जिम्मेदारियों को छोड़कर एक बच्चे की तरह अपने मां-बाप के घर में रहने लगते हैं।
पुराने जमाने की ‘हाउस वाइफ’ की तरह घर के काम करके जिंदगी बिताने की तर्ज पर ‘हाउस चाइल्ड’ अपने मां-बाप के घर के सारे काम करते हैं और बदले में ऑफिस के काम से निजात पाते हैं।
चीन और कोरिया में काफी संख्या में युवा इस तरकीब को अपना रहे हैं। वो अपनी मोटी तनख्वाह की नौकरी छोड़ मां-बाप से मिलने वाली पॉकेट मनी से सुकून की जिंदगी जी रहे हैं।
हालांकि ये ऑप्शन सिर्फ उन्हीं युवाओं के पास होता है; जिसके पेरेंट्स काम कर रहे हों या फिर उनको पेंशन मिलती हो।
रोजमर्रा की जिंदगी में सुकून से बैठने की फुरसत कम ही मिलती है; लेकिन आज तो रविवार है। इसमें सुकून तलाशा जा सकता है। संडे को बैठे-बैठे बोर हो रहे हों तो इस स्टोरी में बोर होने के फायदे भी जान लीजिए…